ประกาศกระทรวงพาณิชย์
ประกาศกระทรวงพาณิชย์
เรื่อง
ให้ผู้ประกอบพาณิชยกิจต้องจดทะเบียนพาณิชย์
(ฉบับที่
๑๐)
พ.ศ.
๒๕๕๑
 

ตามที่ได้มีประกาศกระทรวงพาณิชย์ เรื่อง
ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๙) พ.ศ. ๒๕๔๙
กำหนดให้สำนักงานทะเบียนพาณิชย์ กรมพัฒนาธุรกิจการค้า เป็นผู้มีอำนาจหน้าที่รับจดทะเบียนพาณิชย์สำหรับพาณิชยกิจบางประเภทนั้น

เพื่อให้การจดทะเบียนพาณิชย์เป็นไปตามเจตนารมณ์ของการกระจายอำนาจให้แก่องค์กรปกครองส่วนท้องถิ่น
อาศัยอำนาจตามความในมาตรา ๗ (๖) และมาตรา ๘ แห่งพระราชบัญญัติทะเบียนพาณิชย์ พ.ศ.
๒๔๙๙ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๓ และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกประกาศไว้ ดังต่อไปนี้

ข้อ ๑
ประกาศนี้เรียกว่า ประกาศกระทรวงพาณิชย์
เรื่อง ให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๑๐) พ.ศ. ๒๕๕๑

ข้อ ๒[๑]
ประกาศฉบับนี้ให้ใช้บังคับเมื่อพ้นกำหนด
๙๐ วันนับแต่วันประกาศในราชกิจจานุเบกษาเป็นต้นไป

ข้อ ๓
ให้ยกเลิกประกาศกระทรวงพาณิชย์
เรื่องให้ผู้ประกอบพาณิชยกิจต้องจดทะเบียนพาณิชย์ (ฉบับที่ ๙) พ.ศ. ๒๕๔๙

ข้อ ๔
ภายใต้บังคับของข้อ ๕
ให้ผู้ประกอบพาณิชยกิจดังต่อไปนี้
ยกเว้นผู้ประกอบพาณิชยกิจที่เป็นห้างหุ้นส่วนจดทะเบียน ห้างหุ้นส่วนจำกัด
บริษัทจำกัด ตามประมวลกฎหมายแพ่งและพาณิชย์ หรือบริษัทมหาชนจำกัดตามกฎหมายว่าด้วยบริษัทมหาชนจำกัด
ทุกท้องที่ทั่วราชอาณาจักรต้องจดทะเบียนพาณิชย์
(๑) การทำโรงสีข้าว
และการทำโรงเลื่อยที่ใช้เครื่องจักร
(๒) การขายสินค้าไม่ว่าอย่างใดๆ อย่างเดียว
หรือหลายอย่างก็ตาม คิดรวมทั้งสิ้นในวันหนึ่งวันใดขายได้เป็นเงินตั้งแต่ ๒๐ บาทขึ้นไป
หรือมีสินค้าดังกล่าวไว้เพื่อขายมีค่ารวมทั้งสิ้นเป็นเงินตั้งแต่ ๕๐๐ บาทขึ้นไป
(๓) การเป็นนายหน้าหรือตัวแทนค้าต่าง ซึ่งทำการเกี่ยวกับสินค้าไม่ว่าอย่างใดๆ
อย่างเดียวหรือหลายอย่างก็ตาม
และสินค้านั้นมีค่ารวมทั้งสิ้นในวันหนึ่งวันใดเป็นเงินตั้งแต่ ๒๐ บาท ขึ้นไป
(๔) การประกอบหัตถกรรมหรือการอุตสาหกรรมไม่ว่าอย่างใดๆ
อย่างเดียว หรือหลายอย่างก็ตาม
และขายสินค้าที่ผลิตได้มีค่ารวมทั้งสิ้นในวันหนึ่งวันใดเป็นเงินตั้งแต่ ๒๐
บาทขึ้นไป หรือในวันหนึ่งวันใดมีสินค้าที่ผลิตได้มีค่ารวมทั้งสิ้นเป็นเงินตั้งแต่
๕๐๐ บาทขึ้นไป
(๕) การขนส่งทางทะเล การขนส่งโดยเรือกลไฟ
หรือเรือยนต์ประจำทาง การขนส่งโดยรถไฟ การขนส่งโดยรถราง การขนส่งโดยรถยนต์ประจำทาง
การขายทอดตลาด การรับซื้อขายที่ดิน การให้กู้ยืมเงิน
การรับแลกเปลี่ยนหรือซื้อขายเงินตราต่างประเทศ การซื้อหรือขายตั๋วเงิน การธนาคาร การโพยก๊วน
การทำโรงรับจำนำ และการทำโรงแรม

ข้อ ๕
ให้ผู้ประกอบพาณิชยกิจดังต่อไปนี้
ไม่ว่าจะเป็นบุคคลธรรมดา หรือห้างหุ้นส่วนสามัญ ห้างหุ้นส่วนจดทะเบียน
ห้างหุ้นส่วนจำกัด บริษัทจำกัด ตามประมวลกฎหมายแพ่งและพาณิชย์
หรือบริษัทมหาชนจำกัดตามกฎหมายว่าด้วยบริษัทมหาชนจำกัด ทุกท้องที่ทั่วราชอาณาจักรต้องจดทะเบียนพาณิชย์
(๑) การขาย หรือให้เช่า แผ่นซีดี แถบบันทึก
วีดิทัศน์ แผ่นวีดิทัศน์ ดีวีดี หรือแผ่นวีดิทัศน์ ระบบดิจิทัล
เฉพาะที่เกี่ยวกับการบันเทิง
(๒) การขายอัญมณี
หรือเครื่องประดับซึ่งประดับด้วยอัญมณี
(๓) การซื้อขายสินค้าหรือบริการ
โดยวิธีการใช้สื่ออิเล็กทรอนิกส์ผ่านระบบเครือข่ายอินเทอร์เน็ต
(๔) การบริการอินเทอร์เน็ต
(๕)
การให้เช่าพื้นที่ของเครื่องคอมพิวเตอร์แม่ข่าย
(๖)
การบริการเป็นตลาดกลางในการซื้อขายสินค้าหรือบริการ
โดยวิธีใช้สื่ออิเล็กทรอนิกส์ผ่านระบบเครือข่ายอินเทอร์เน็ต
(๗) การผลิต รับจ้างผลิต แผ่นซีดี แถบบันทึก
วีดิทัศน์ แผ่นวีดิทัศน์ ดีวีดี หรือแผ่นวีดิทัศน์ระบบดิจิทัล
เฉพาะที่เกี่ยวกับการบันเทิง
(๘)
การให้บริการเครื่องคอมพิวเตอร์เพื่อใช้อินเทอร์เน็ต
(๙) การให้บริการฟังเพลง และร้องเพลงโดยคาราโอเกะ
(๑๐) การให้บริการเครื่องเล่นเกมส์
(๑๑) การให้บริการตู้เพลง
(๑๒) โรงงานแปรสภาพ แกะสลัก
และการทำหัตถกรรมจากงาช้าง การค้าปลีก การค้าส่งงาช้าง และผลิตภัณฑ์จากงาช้าง

ข้อ ๖
ให้ผู้ประกอบพาณิชยกิจที่ต้องจดทะเบียนพาณิชย์ตามข้อ
๔ และข้อ ๕ ยื่นขอจดทะเบียนพาณิชย์ ณ สำนักงานทะเบียนพาณิชย์กรุงเทพมหานคร
เมืองพัทยา หรือองค์การบริหารส่วนจังหวัดที่สำนักงานแห่งใหญ่ตั้งอยู่ในเขตท้องที่
และถ้าสำนักงานแห่งใหญ่ของผู้ประกอบพาณิชยกิจตั้งอยู่ในต่างประเทศ
และมาตั้งสำนักงานสาขาเพื่อประกอบพาณิชยกิจในประเทศไทย
สำนักงานสาขาใหญ่ตั้งอยู่ในเขตท้องที่รับผิดชอบของสำนักงานทะเบียนพาณิชย์ใดก็ให้จดทะเบียนพาณิชย์
ณ สำนักงานทะเบียนพาณิชย์ในเขตท้องที่นั้น

ข้อ ๗
ในระยะเริ่มแรกที่ประกาศนี้มีผลใช้บังคับ
ให้ผู้ประกอบพาณิชยกิจที่ต้องจดทะเบียนพาณิชย์ตามข้อ ๕ ที่มีสำนักงานแห่งใหญ่
หรือสำนักงานสาขาใหญ่ตั้งอยู่ในเขตท้องที่กรุงเทพมหานคร ยื่นขอจดทะเบียนพาณิชย์ ณ
สำนักงานบริการจดทะเบียนธุรกิจ ๑ - ๗ หรือส่วนบริการจดทะเบียนธุรกิจกลาง
กรมพัฒนาธุรกิจการค้าต่อไปพลางก่อน จนถึงวันที่ ๓๐ กันยายน พ.ศ. ๒๕๕๑

ข้อ ๘
ให้บรรดาผู้ประกอบพาณิชยกิจที่ได้จดทะเบียนพาณิชย์ไว้ก่อนประกาศฉบับนี้ใช้บังคับ
ถือเป็นผู้จดทะเบียนพาณิชย์ตามประกาศฉบับนี้แล้ว


ประกาศ
ณ วันที่ ๑ กุมภาพันธ์ พ.ศ. ๒๕๕๑
เกริกไกร
จีระแพทย์
รัฐมนตรีว่าการกระทรวงพาณิชย์























ปริยานุช/ผู้จัดทำ
๔
มีนาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๔๒ ง/หน้า ๑๘/๒๘ กุมภาพันธ์ ๒๕๕๑